Լորան դը Բրյունոֆ

**Լորան դը Բրյունոֆ** ( ; ), ֆրանսիացի գրող և նկարիչ։ Ժան դը Բրյունոֆի որդին, որը համաշխարհային ճանաչում ստացած Բաբար փղի մասին նկարազարդ գրքերի շարքի հեղինակն է։ Հոր վաղաժամ մահից հետո շարունակել է նրա գործը։

## Կենսագրություն և ստեղծագործություն
Լորան դը Բրյունոֆը ծնվել է 1925 թվականին Փարիզում, Ժան դը Բրյունոֆի և նրա կին Սեսիլի ընտանիքում։ 1926 թվականին ծնվել է նրա եղբայր Մատյոն։ 1930 թվականին Սեսիլը Լորանին և Մատյեին պատմեց իր հորինած հեքիաթը, որի գլխավոր հերոսը փոքրիկ որբ փղիկն էր։ Հեքիաթն այնքան դուր եկավ երեխաներին, որ հայրը որոշեց գրի առնել և նկարազարդել այն։ Երբ գիրքը հրատարակվեց 1931 թվականին, Սեսիլը հրաժարվեց համահեղինակությունից և չմասնակցեց Բաբարի մասին հետագա պատմությունների ստեղծմանը։

1937 թվականին Ժան դը Բրյունոֆը մահացավ՝ մինչ այդ հրատարակելով Բաբարի մասին հինգ գիրք, որոնք մեծ հաջողություն ունեին։ Լորանը տասներկու տարեկան էր, երբ նա դարձավ տասներեք տարեկան, նրա հորեղբայրը՝ Vogue ամսագրի հրատարակիչ Միշելը, նրան հրավիրեց մասնակցելու Ժանի վերջին երկու գրքերի գունավորմանը, որոնց համար նա հասցրել էր ստեղծել միայն սև-սպիտակ նկարներ։ Ժան դը Բրյունոֆի այս երկու գրքերը հրատարակվեցին հետմահու։

Լորանը, ինչպես և իր հայրը, ցանկանում էր նկարիչ դառնալ և 1945 թվականին ընդունվեց Գրանդ-Շոմիեր ակադեմիա, որտեղ ժամանակին սովորել էր Ժանը: Նրան դասավանդում էր հոր ուսուցիչ Օթոն Ֆրիզը։ Սակայն, եթե Ժանը հիմնականում նկարում էր բնանկարներ և նատյուրմորտներ, Լորանին գրավում էր աբստրակտ արվեստը։ Մոնպառնասում արվեստանոց վարձելով՝ նա սկսեց աշխատել այդ ուղղությամբ։

Միաժամանակ Լորանը մշտապես հիշում էր Բաբարի մասին, որին համարում էր իր մանկության ընկերը, նրան թվում էր անարդար, որ հոր կողմից սկսված ավանդույթը շատ վաղ ընդհատվեց։ Մանկության տարիներին Լորանը սիրում էր հետևել հոր աշխատանքին և լավ ծանոթ էր նրա ոճին։ 1946 թվականին նա ստեղծեց իր առաջին գիրքը Բաբարի մասին՝ «*Babar et ce coquin d'Arthur*», որտեղ հայտնվեց նոր կերպար՝ Բաբարի չարաճճի զարմիկ Արթուրը։ Գիրքը հաջողություն ունեցավ, ընթերցողների մեծ մասը նույնիսկ չնկատեց, որ Բաբարի մասին պատմող շարքի հեղինակը փոխվել է։

Հաջորդ տարիներին Լորանը ստեղծեց բազմաթիվ նոր գրքեր և, չնայած նա շարունակում էր զբաղվել նկարչությամբ, Բաբարը դարձավ նրա կյանքի գլխավոր գործը։ 1985 թվականին Լորանը Ֆրանսիայից տեղափոխվեց ԱՄՆ, որտեղ ամուսնացավ գրող Ֆիլիս Ռոուզի (Phyllis Rose) հետ։ Ֆիլիսը դարձավ Բաբարի մասին գրքերի լիարժեք համահեղինակ: Նա սկսեց տեքստեր գրել, մինչ Լորանը շարունակում էր նկարազարդումներ ստեղծել։ 1950-1960-ական թվականներին նա հրատարակեց մի քանի նկարազարդված գրքեր այլ կերպարներով, սակայն անխուսափելիորեն վերադառնում էր Բաբարին։ 2011 թվականի դրությամբ *Hachette Jeunesse* հրատարակչությունը թողարկել է 75 ալբոմ, որոնք թարգմանվել են 27 լեզուներով, և որոնց համաշխարհային վաճառքի թիվը կազմել է 13 միլիոն օրինակ։

Չնայած այն կարծիքին, որ Լորան դը Բրյունոֆի աշխատանքները հաճախ զիջում են հոր աշխատանքներին, այնուամենայնիվ, Լորանին հաջողվեց ոչ միայն երկարացնել Ժանի կողմից ստեղծված կերպարի կյանքը, այլ նաև, առանց ոճի արմատական փոփոխությունների, կերպարը հասանելի դարձնել հաջորդ սերունդներին։ Բաբարի մասին գրքերը թարգմանվել են բազմաթիվ լեզուներով, դրանց հիման վրա նկարահանվել են բազմաթիվ անիմացիոն ֆիլմեր և մուլտսերիալներ։ Բաբարը շարունակում է հայտնի մնալ ինչպես Ֆրանսիայում, այնպես էլ՝ արտասահմանում։ Նրան անվանում են «աշխարհի ամենամանկական կերպար», «մանկության համընդհանուր խորհրդանիշ»։ Լորանն ինքը փղին բնութագրում է հետևյալ կերպ. «բարեկամական, ընտանիքին նվիրված, արկածներ սիրող, անվախ և, ամենակարևորը, մեծահոգի։ Բաբարը ուժեղ անհատականություն է, ինչը նրան թույլ է տվել դառնալ թագավոր, սակայն այս դերում նա չի գործում որպես բացարձակ միապետ, այլ առաջին հերթին՝ որպես ամուսին, հայր և ընկեր»։

2011 թվականին Լորան դը Բրյունոֆը դարձավ Արվեստի և գրականության շքանշանակիր։ Իր շնորհավորական ելույթում մշակույթի նախարար Ֆրեդերիկ Միտերանը նշել է, որ չնայած երեխաների ճաշակներն ու նախասիրությունները փոխվում են, դը Բրյունոֆների գրքերի հանդեպ սերը փոխանցվում է սերնդից սերունդ, և Բաբարին անվանել «ֆրանսիական գրականության ամենահայտնի կերպարն աշխարհում»։ Նույն 2011 թվականին, Բաբարի ութսունամյակի առթիվ, Ֆրանսիայի Ազգային գրադարանում և Դեկորատիվ արվեստի թանգարանում տեղի ունեցան ցուցահանդեսներ՝ նվիրված հայր և որդի դը Բրյունոֆների կողմից ստեղծված կերպարին։

Լորան դը Բրյունոֆը մահացել է 2024 թվականի մարտի 22-ին կաթվածից Քի-Ուեսթում (Ֆլորիդա, ԱՄՆ)՝ 98 տարեկան հասակում։

## Ծանոթագրություններ

## Գրականություն
* 
* 
* 
* 

Կատեգորիա:20-րդ դարի ֆրանսիացի գրողներ
Կատեգորիա:20-րդ դարի ֆրանսիացի նկարիչներ
Կատեգորիա:Ֆրանսիացի մանկագիրներ
Կատեգորիա:Ֆրանսիացի մուլտիպլիկատորներ